Klasa: 008-02/20-09/1

Ur.Broj: 381-09-92-20-1

**Zagreb, 28.02.2020., 13h**

UPUTA ZA POSLODAVCE I RADNIKE VEZANO UZ nCoV BOLESTI (COVID-19)

sukladno uputama Verzije 10, od 26.2.2020.

objavljenim na mrežnoj stranici HZJZ

**Put prijenosa bolesti i simptomi**

Vrlo vjerojatno se bolest prenosi tijekom bliskog kontakta, kapljičnim putem (izravan kontakt s izlučevinama bolesnika) i inhalatorno (udisanjem aerosola koji nastaje pri medicinskim zahvatima u zdravstvenim ustanovama). Nije poznato u kojoj mjeri postoji mogućnost prijenosa zaraze fekalno-oralnim putem (unos kroz probavni sustav prljavim rukama, zagađenom hranom ili vodom), spolnim putem ili putem krvi. Najčešće zabilježeni simptomi su povišena tjelesna temperatura, kašalj, otežano disanje, bolovi u mišićima te umor i opća slabost.

**Bliski kontakt uključuje sljedeće:**

- Izravan fizički kontakt s oboljelim

Boravak u blizini oboljeloga na udaljenosti manjoj od 1 metar u trajanju duljem od 15 minuta

Izloženost u zdravstvenoj ustanovi, uključujući direktnu skrb za oboljele od COVID-19, rad sa zdravstvenim radnicima zaraženim s novim koronavirusom, posjet bolesnicima ili boravak u istom bliskom okruženju s oboljelim od COVID-19 bez korištenja osobne zaštitne opreme

Rad u neposrednoj blizini ili dijeljenje istog zatvorenog prostora (kao što su učionice, poslovni uredi, čekaonice, dvorane za sastanke i drugi zatvoreni prostori) s oboljelim od COVID-19 na udaljenosti manjoj od dva metra u trajanju duljem od 15 minuta

- Putovanje zajedno s oboljelim od COVID-19 u bilo kojem prijevoznom sredstvu

- Dijeljenje istog kućanstva s oboljelim od COVID-19

**Zahvaćena područja**

Prema ECDC-u zahvaćena područja sa uspostavljenom ili lokaliziranom transmisijom novog koronavirusa (SARS-CoV-2) su:

Kina, Južna Koreja, pokrajine Italije: Lombardija, Veneto, Pijemont, Emilia-Romagna; Iran, Hong Kong, Japan, Singapur

**Sumnja na bolest kod radnika**

Ukoliko osoba ima sumnju da je bila u kontaktu sa izvorom koronavirusa te počne pokazivati znakove bolesti dišnog sustava (kašalj, teškoće disanja ili visoku temperaturu), o tome mora obavijestiti stručnjaka zaštite na radu kod poslodavca ili drugu odgovornu osobu poslodavca radi poduzimanja mjera zaštite zdravlja ostalih zaposlenika kod poslodavca te potražiti liječničku pomoć na način da obavijesti svog liječnika obiteljske medicine, dežurnog epidemiologa u nadležnom zavodu za javno zdravstvo ili nadležnu bolnicu te otiđe na pregled prema dogovoru sa liječnikom kako se ne bi zaraza širila dalje. Kod sumnje na bolest radnika uzrokovanu koronavirusom, stručnjak zaštite na radu ili druga odgovorna osoba poslodavca odmah mora kontaktirati nadležnog epidemiologa prema tablici u ovom letku.

**Postupanje s oboljelima i njihovim kontaktima**

Oboljelima koji dolaze iz zahvaćenih područja neophodna je hospitalizacija i mora ih se tretirati kao zaražene osobe dok se zaraza ne isključi mikrobiološkom obradom.

Za zdrave osobe koje su bliski kontakt oboljeloga od koronavirusa predviđena je samoizolacija kod kuće uz aktivni zdravstveni nadzor (svakodnevno mjerenje temperature i javljanje teritorijalno nadležnom epidemiologu) kroz 14 dana. Ukoliko nije moguće organizirati samoizolaciju kod kuće, neophodan je boravak u organiziranoj karanteni. To je za sada najbliža bolnica u kojoj je organizirana karantena.

Radnicima koji su u samoizolaciji kao i osobama na liječenju, izostanak s radnog mjesta tretira se kao privremena nesposobnost za rad (bolovanje).

**Opće mjere zaštite**

U svrhu čim uspješnije prevencije zaraze na radnim mjestima potrebno je:

* održavati udaljenost od najmanje jednog metra između ljudi u razgovoru te prilikom socijalnih interakcija,
* izbjegavati bliski kontakt sa svima koji pokazuju simptome respiratornih bolesti poput kašlja i kihanja
* pridržavati se higijenskih mjera, posebice ako rad zahtijeva kontinuirani kontakt sa drugim osobama tijekom pretežitog dijela ili tijekom cijelog radnog vremena:
* češće pranje ruku koje obuhvaća pranje sapunom i vodom kroz 20 sekundi uz obaveznu uporabu higijenskog gela na kraju pranja ruku,
* u situacijama kada nije moguće pranje ruku, održavati higijenu uporabom higijenskog gela koji sadrži 70% alkohola
* prekrivanje usta i nosa prilikom kašljanja i kihanja kako bi dlanovi ostali čiste (na taj način se sprječava daljnje širenje i kontaminacija) ili kašljanje u papirnatu maramicu koju je odmah potom potrebno baciti u zatvoreni koš za smeće te nakon toga oprati ruke,
* u slučaju lošeg osjećanja, temperature ili kašlja ne dolaziti na posao već se javiti nadležnom liječniku obiteljske medicine.

Stoga je iznimno važno da s rukama koje nisu čiste ne dirate lice ili trljate oči.

**Specifične mjere zaštite**

**Povratak radnika s puta iz zahvaćenih područja, postupanje sa zdravima**

Odlukom Kriznog stožera Ministarstva zdravstva provodi se zdravstveni nadzor nad putnicima koji dolaze iz Kine.

Osobe koje dolaze iz područja u kojima je žarište infekcije (Kina, Južna Koreja, Italija \_ Veneto i Lombardia i dr.) i koje su **zdrave**, stavljaju se pod zdravstveni nadzor (javljanje zdravstvenog stanja teritorijalno nadležnom epidemiologu) u samoizolaciji na temelju rješenja graničnog sanitarnog inspektora o podvrgavanju zdravstvenom nadzoru.

Osobe koje su bile u kontaktu s njima (članovi obitelji i poslovni osobni kontakti s osobama koje su došle iz područja u kojima je žarište infekcije) mogu se kretati bez ograničenja u školu i na posao

Osobama koje su zdrave, u RH dolaze poslovno ili turistički i ne mogu se staviti u samoizolaciju, kretanje im se ne može ograničiti sve dok ne razviju simptome bolesti. Na temelju rješenja graničnog sanitarnog inspektora moraju se svakodnevno javljati nadležnom epidemiologu.

Do daljnjeg se ne preporuča odlazak stanovništva na bilo kakva putovanja u navedena rizična područja.

**Napomena**

Ove preporuke mogu se promijeniti u skladu s epidemiološkom situacijom!

Ažurirani podaci vezano uz koronavirus, kao i mjere zaštite zdravlja pučanstva svakodnevno se objavljuju na internetskim stranicama Ministarstva zdravstva, HZJZ-a i ECDC-a:

<https://zdravstvo.gov.hr/koronavirus-i-mjere-prevencije/4952>

<https://www.hzjz.hr/medunarodna-istrazivanja/koronavirus-najnoviji-podatci/>

<https://www.hzjz.hr/sluzba-epidemiologija-zarazne-bolesti/pitanja-i-odgovori-o-novom-koronavirusu-2019-ncov/>

Informacije na engleskom jeziku dostupne su na mrežnoj stranici <https://zdravstvo.gov.hr/istaknute-teme/koronavirus-i-mjere-prevencije/questions-and-answers-on-novel-coronavirus-2019-ncov/5019> te na mrežnoj stranici ECDC-a i <http://bit.ly/2019nCoV>

U tablici su navedeni svi brojevi dežurnih epidemioloških službi po županijama:

|  |  |
| --- | --- |
| **Popis telefonskih brojeva epidemiologa u pripravnosti** | |
| ZZJZ "Dr. Andrija Štampar", Zagreb | 091 46 96 444 |
| ZZJZ Krapinsko-zagorske županije | 099 245 55 45 |
| 091 730 79 13 |
| 091 510 31 65 |
| ZZJZ Sisačko moslavačke županije | 098 29 35 78 |
| 098 293576 |
| 098 29 35 72 |
| 098 981 32 73 |
| ZZJZ Karlovačke županije | 098 247 630 |
| ZZJZ Varaždinske županije | 099 211 98 02 |
| ZZJZ Koprivničko križevačke županije | 098 59 22 15 |
| ZZJZ Bjelovarsko bilogorske županije | 098 49 20 24 |
| ZZJZ Primorsko goranske županije | 091 125 72 10 |
| ZZJZ Ličko senjske županije | 091 504 49 17 |
| ZZJZ Virovitičko podravske županije | 098 46 59 45 |
| 098 46 59 44 |
| ZZJZ Požeško slavonske županije | 098 98 29 204 |
| ZZJZ Brodsko posavske županije | 091 51 70 426 |
| ZZJZ Zadarske županije | 098 33 27 65 |
| ZZJZ Osječko baranjske županije | 031 225 717 |
| ZZJZ Šibensko kninske županije | 091 43 41 201 |
| ZZJZ Vukovarsko srijemske županije | 091 37 04 290 |
| 0912700366 |
| ZZJZ Splitsko dalmatinske županije | 091 15 12 003 |
| ZZJZ Istarske županije | 098 441 821 |
| ZZJZ Dubrovačko neretvanske županije | 098 24 34 54 |
| ZZJZ Međimurske županije | 098 55 88 11 |
| ZZJZ Zagrebačke županije | 099 736 87 84 |
| **Hrvatski zavod za javno zdravstvo** | **098 22 77 53** |